Toshkent shahar bosh imom-xatibi Anvar qori Tursunov sun’iy komada ushlab turilgani ma’lum bo‘ldi

O‘zbekiston musulmonlari idorasining Toshkent shahar vakilligi bosh imom-xatibi, 60 yashar Anvar qori Tursunov Shoshilinch tibbiy yordam ko‘rsatish Respublika ilmiy markazida 5-aprel kuni jarrohlik amaliyotini boshdan kechirganidan beri sun’iy komada qolmoqda. Bu haqda “Sof.uz” Anvar qorining yaqinlari bergan ma’lumotga tayanib xabar qildi.

Bemor jarrohlik amaliyotidan keyin bir muddat o‘ziga kelib yaqinlari bilan gaplashgan. Shundan keyin miya to‘qimalari shishishi va nobud bo‘lishi oldini olish uchun Anvar qori Tursunovni sun’iy komada ushlab turishga shifokorlar konsiliumi qaror bergan.
Shoshilinch tibbiy yordam ko‘rsatish Respublika ilmiy markazi xodimining bildirishicha, bemor ayni vaqtda sun’iy nafas oldirish tizimiga ulab qo‘yilgan. Jarrohlik amaliyotidan keyin o‘tgan 20 kun ichida Tursunovning ahvoli qoniqarli va barqaror qolmoqda.
Ma’lumot uchun, Anvar qori Tursunov 1958-yil 21-noyabrda Toshkent shahri Hamza tumanida xizmatchi oilasida tug‘ilgan. 1966—1976-yillarda Hamza tumanidagi 198-umumiy o‘rta ta’lim maktabida tahsil olgan.
1981-yil Toshkent davlat universiteti (hozirgi O‘zMU)ning filologiya fakultetini, 2001-yil Toshkent islom institutini tamomlagan.
Anvar qori Tursunov mehnat faoliyatini 1981—1984-yillarda “Yoshlik” jurnalida muharrir vazifasidan boshlagan. So‘ngra O‘zbekiston fanlar akademiyasi ilmiy xodimi, Abdulla Qahhor uy muzeyi ilmiy xodimi, O‘zbekiston Yozuvchilar uyushmasi qoshidagi tarjima va adabiy aloqalar markazi Sharq adabiyoti bo‘yicha katta muharriri kabi lavozimlarda faoliyat ko‘rsatgan.
U diniy sohadagi faoliyatini 1994—1999-yillarda Toshkent shahar, Yashnobod tumanidagi “Yangiobod” jome masjidi imom-xatibi sifatida boshlagan. 1999-yildan Toshkent shahar bosh imom-xatibi hamda “Xo‘ja Ahror Valiy” jome masjidi imom-xatibi bo‘lib ishlagan. 2015-yildan “Minor” jome masjidi bosh imom-xatibi vazifasida faoliyat yuritmoqda.